CELEX: 32020D0470
Language: ro
Date: 2020-03-25 00:00:00
Title: Decizia (UE) 2020/470 a Consiliului din 25 martie 2020 privind prelungirea perioadei de aplicare a autorizării acordate coproducțiilor audiovizuale prevăzută la articolul 5 din Protocolul privind cooperarea culturală la Acordul de liber schimb dintre Uniunea Europeană și statele membre ale acesteia, pe de o parte, și Republica Coreea, pe de altă parte

1.4.2020   
               
               
                  RO
               
               
                  Jurnalul Oficial al Uniunii Europene
               
               
                  L 101/1
               
            
         DECIZIA (UE) 2020/470 A CONSILIULUI
         din 25 martie 2020
         privind prelungirea perioadei de aplicare a autorizării acordate coproducțiilor audiovizuale prevăzută la articolul 5 din Protocolul privind cooperarea culturală la Acordul de liber schimb dintre Uniunea Europeană și statele membre ale acesteia, pe de o parte, și Republica Coreea, pe de altă parte
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere articolul 3 alineatul (1) din Decizia (UE) 2015/2169 a Consiliului din 1 octombrie 2015 privind încheierea Acordului de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte (1),
         având în vedere propunerea Comisiei Europene,
         întrucât:
         
                     (1)
                  
                  
                     La 1 octombrie 2015, Consiliul a adoptat Decizia (UE) 2015/2169 privind încheierea Acordului de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte.
                  
               
                     (2)
                  
                  
                     Protocolul privind cooperarea culturală (2), anexat la Acordul de liber schimb dintre Uniunea Europeană și statele membre ale acesteia, pe de o parte, și Republica Coreea, pe de altă parte (3) (denumit în continuare „protocolul”), stabilește în cuprinsul articolului 1 cadrul în care părțile cooperează în vederea încurajării schimburilor privind activități, bunuri și servicii culturale, inclusiv, în sectorul audiovizualului.
                  
               
                     (3)
                  
                  
                     Protocolul include, în mod excepțional, dispoziții privind autorizarea coproducțiilor de a beneficia de sistemele respective ale părților, autorizare care este în principiu rezervată țărilor în curs de dezvoltare care au industrii ale audiovizualului în dezvoltare.
                  
               
                     (4)
                  
                  
                     În temeiul articolului 5 alineatul (8) litera (b) din protocol, după încheierea perioadei inițiale de trei ani, autorizarea se va reînnoi pentru o durată de trei ani și se reînnoiește apoi automat pentru perioade suplimentare succesive de aceeași durată, cu excepția cazului în care o parte anulează autorizarea prin avizare în scris cu cel puțin trei luni înainte de expirarea perioadei inițiale sau a oricărei perioade ulterioare. Efectele concrete ale protocolului în ceea ce privește coproducțiile audiovizuale ar trebui să fie evaluate în timp util de Comitetul pentru cooperare culturală și decizia Uniunii de a prelungi sau nu autorizarea în 2023 pentru o perioadă suplimentară de trei ani ar trebui să se bazeze pe efectele respective.
                  
               
                     (5)
                  
                  
                     În conformitate cu articolul 3 alineatul (1) din Decizia (UE) 2015/2169, Comisia avizează Republica Coreea cu privire la intenția Uniunii de a nu prelungi perioada de aplicare a autorizării acordate pentru coproducții în temeiul articolului 5 din protocol, conform procedurii prevăzute la articolul 5 alineatul (8) din protocol, cu excepția cazului în care, la propunerea Comisiei, Consiliul își exprimă acordul, cu patru luni înaintea expirării perioadei de aplicare a autorizării, privind prelungirea aplicării autorizării. În cazul în care Consiliul este de acord să prelungească aplicarea autorizării, procedura în cauză devine din nou aplicabilă la sfârșitul perioadei reînnoite de aplicare a autorizării. În scopurile specifice deciziei referitoare la prelungirea perioadei de aplicare a autorizării, Consiliul decide în unanimitate.
                  
               
                     (6)
                  
                  
                     La 17 octombrie 2019, Grupul de consultanță internă al Uniunii prevăzut la articolul 3 alineatul (5) din protocol a fost consultat cu privire la prelungirea perioadei de aplicare a autorizării, astfel cum se prevede la articolul 5 alineatul (8) din protocol.
                  
               
                     (7)
                  
                  
                     Având în vedere relația strânsă, istorică și unică dintre Uniune și Republica Coreea, Consiliul este de acord cu prelungirea perioadei de aplicare a autorizării acordate coproducțiilor audiovizuale de a beneficia de sistemele fiecăreia dintre părți pentru promovarea conținutului cultural local/regional, astfel cum se prevede la articolul 5 alineatele (4)‐(7) din protocol.
                  
               
                     (8)
                  
                  
                     Prezenta decizie ar trebui să nu aducă atingere competențelor Uniunii, respectiv ale statelor membre. În special, aceasta ar trebui să nu aducă atingere competenței statelor membre de a încheia acorduri de coproducție,
                  
               ADOPTĂ PREZENTA DECIZIE:
         
            Articolul 1
            Perioada de aplicare a autorizării acordate coproducțiilor audiovizuale de a beneficia de sistemele fiecăreia dintre părți pentru promovarea conținutului cultural local/regional, astfel cum se prevede la articolul 5 alineatele (4)‐(7) din protocol, se prelungește pentru o perioadă de trei ani, de la 1 iulie 2020 până la 30 iunie 2023.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 25 martie 2020.
            
               
                  Pentru Consiliu
               
               
                  Președintele
               
               S. METELKO-ZGOMBIĆ
            
         
         
            (1)  JO L 307, 25.11.2015, p. 2.
         
            (2)  JO L 127, 14.5.2011, p. 1418.
         
            (3)  JO L 127, 14.5.2011, p. 6.